Vermiste polisieman, vriend se liggame gevindDie toneel Sondag. Foto: SAPD Die liggaam van ao. Arnesh “Jakes” Juggan, ŉ polisiebeampte van Dundee in KwaZulu-Natal, asook dié van sy vriend Ashok Rajoo (53) is gevind twee dae nadat die liggaam van Juggan se vrou, Molly, Sondag gevind is. Lt.kol. Thulani Zwane, woordvoerder van die polisie, het die nuus aan Maroela Media bevestig. Maroela Media het vroeër berig Juggan is op 23 Maart om 19:00 die laaste keer lewend gesien toe hy saam met sy vrou en ŉ vriend uit Peaceville weg is in ŉ gemerkte, amptelike polisievoertuig. ŉ Soektog is van stapel gestuur toe Juggan se seun owerhede in kennis gestel het dat sy ouers nie teruggekeer het huis toe nie. ŉ Beampte verbonde aan die SAPD in Vryheid het Sondagoggend opgemerk dat die dak van ŉ wit Nissan Navara-polisievoertuig bokant die watervlak van die Sandrivier naby Dundee uitsteek. Die voertuig is ongeveer 100 m van die Landmansdrift-laagwaterbrug opgemerk. ŉ Duikoperasie is in die vinnig vloeiende rivier gedoen en Molly se liggaam is in die voertuig gevind en uit die water gebring. Die soektog na Juggan en Rajoo is voortgesit en hul liggame is Dinsdag langs die Sandrivier aangetref. “Juggan se liggaam is sowat 500 m van waar sy vrou se liggaam Sondag aangetref is gevind. Rajoo se liggaam is sowat 7 km verder aangetref,” het Zwane gesê. Die polisie doen drie geregtelike doodsondersoeke.